Ehdotus EUROOPAN PARLAMENTIN JA NEUVOSTON ASETUS alustavien talousarviosuunnitelmien seurantaa ja arviointia sekä euroalueen jäsenvaltioiden liiallisen alijäämän tilanteen korjaamisen varmistamista koskevista yhteisistä säännöksistä /* KOM/2011/0821 lopullinen - 2011/0386 (COD) */





2011/0386 (COD) Ehdotus EUROOPAN PARLAMENTIN JA NEUVOSTON ASETUS alustavien talousarviosuunnitelmien seurantaa ja arviointia sekä euroalueen jäsenvaltioiden liiallisen alijäämän tilanteen korjaamisen varmistamista koskevista yhteisistä säännöksistä EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 136 artiklan yhdessä 121 artiklan 6 kohdan kanssa, ottavat huomioon Euroopan komission ehdotuksen, ottavat huomioon Euroopan keskuspankin lausunnon, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, noudattavat tavallista lainsäätämisjärjestystä, sekä katsovat seuraavaa: (1) Perussopimuksessa edellytetään, että jäsenvaltiot pitävät talouspolitiikkaansa yhteistä etua koskevana asiana, että niiden finanssipolitiikkaa ohjaillaan terveen julkisen talouden tarpeen kannalta ja ettei niiden talouspolitiikka uhkaa vaarantaa talous- ja rahaliiton moitteetonta toimintaa. (2) Vakaus- ja kasvusopimuksella, erityisesti julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetulla neuvoston asetuksella (EY) N:o 1466/97[1] ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetulla neuvoston asetuksella (EY) N:o 1467/97[2], jotka on pyritty suunnittelemaan siten, että niillä voitaisiin varmistaa talousarviota koskeva kurinalaisuus koko unionissa, luodaan kehys julkistalouden liiallisten alijäämien ehkäisemiselle ja korjaamiselle. Tätä kehystä on vahvistettu edelleen julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta annetun neuvoston asetuksen (EY) N:o 1466/97 muuttamisesta annetulla Euroopan parlamentin ja neuvoston asetuksella (EU) N:o …/2011 ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annetun asetuksen (EY) N:o 1467/97 muuttamisesta annetulla asetuksella (EU) N:o …/2011. Julkisen talouden valvonnan tehokkaasta täytäntöönpanosta euroalueella annetulla Euroopan parlamentin ja neuvoston asetuksella (EU) N:o …/2011 tähän kehykseen lisättiin tehokasta, ennalta ehkäisevää ja asteittaista täytäntöönpanon valvontaa tukevat järjestelmät jäsenvaltioille, joiden rahayksikkö on euro, määrättävien rahallisten seuraamusten muodossa. (3) Vakaus- ja kasvusopimuksen tehdyillä muutoksilla lisätään ohjeistusta ja niiden jäsenvaltioiden osalta, joiden rahayksikkö on euro, kannustimia maltillisen finanssipolitiikan suunnitteluun ja täytäntöönpanoon sekä samanaikaisesti myös liiallisten julkistalouden alijäämien välttämiseen. Kyseisillä määräyksillä unionille on luotu vankempi kansallisen talouspolitiikan valvontakehys. (4) Talous- ja rahaliiton moitteettoman toiminnan varmistamiseksi perussopimuksessa sallitaan sellaisten erityistoimenpiteiden toteuttaminen euroalueella, jotka menevät pidemmälle kuin kaikkiin jäsenvaltioihin sovellettavat säännökset. (5) Vahva julkinen talous saadaan parhaiten varmistettua jo suunnitteluvaiheessa, ja vakavat virheet olisi tunnistettava mahdollisimman varhain. Ohjaavien periaatteiden ja julkisen talouden tavoitteiden asettamisen lisäksi jäsenvaltioiden olisi voitava hyötyä myös niiden talouspolitiikan synkronoiduista seurannasta. (6) Yhteisen talousarvioaikataulun vahvistamisella jäsenvaltioille, joiden rahayksikkö on euro, olisi parannettava kansallisten talousarvioiden keskeisten valmisteluvaiheiden synkronointia ja tehostettava sitä kautta finanssipolitiikan eurooppalaista ohjausjaksoa. Yhteisen talousarvioaikataulun vahvistamisella olisi lujitettava synergiaetuja helpottamalla talouspolitiikan koordinointia niiden jäsenvaltioiden kesken, joiden rahayksikkö on euro, ja varmistettava, että neuvoston ja komission suositukset otetaan asianmukaisesti huomioon kansallisessa talousarvion hyväksymismenettelyssä. (7) On vankkaa näyttöä siitä, että sääntöihin perustuvat finanssipolitiikan kehykset ovat tehokas tapa tukea vakaata ja kestävää finanssipolitiikkaa. Unionin tasolla vahvistettujen julkisen talouden tavoitteiden kanssa linjassa olevien kansallisten finanssipolitiikan sääntöjen käyttöönoton olisi oltava yksi keskeisistä tekijöistä, joilla varmistetaan vakaus- ja kasvusopimuksen määräysten noudattaminen. Jäsenvaltioiden olisi erityisesti annettava rakenteellisesti tasapainossa olevaa talousarviota koskevat säännöt, joilla unionin finanssipoliittisen säännöstön pääperiaatteet saatetaan osaksi kansallista lainsäädäntöä. Kyseisten periaatteiden saattaminen osaksi kansallista lainsäädäntöä olisi toteutettava mielellään perustuslain luonteisilla sitovilla säännöillä osoituksena kansallisten viranomaisten voimakkaasta sitoutuneisuudesta vakaus- ja kasvuohjelman tavoitteisiin. (8) Puolueelliset ja epärealistiset makrotalouden ja julkisen talouden ennusteet voivat huomattavasti heikentää talousarviosuunnittelun tehokkuutta ja haitata sen vuoksi sitoutumista talousarviota koskevaan kurinalaisuuteen. Riippumattomilta elimiltä saatavat ennusteet voivat tarjota puolueettomia ja realistisia makrotalouden ennusteita. (9) Tällä asteittain tiukennettavalla valvonnalla täydennetään edelleen vakaus- ja kasvusopimuksen voimassa olevia määräyksiä ja lujitetaan talousarviota koskevan kurinalaisuuden valvontaa jäsenvaltioissa, joiden rahayksikkö on euro. Asteittain tehostettavalla seurantamenettelyllä olisi tuettava parempaa julkisen talouden toteutumaa, mikä hyödyttäisi kaikkia jäsenvaltioita, joiden rahayksikkö on euro. Tähän asteittain tiukennettavaan menettelyyn sisältyvällä tiiviimmällä seurannalla on erityisen suuri merkitys niille jäsenvaltioille, jotka ovat parhaillaan liiallisia alijäämiä koskevan menettelyn kohteena. (10) Kuten julkisen talouden velkakriisi ja erityisesti tarve ottaa käyttöön yhteisiä rahoitusvakauden turvaverkkoja ovat osoittaneet, jäsenvaltioiden, joiden rahayksikkö on euro, finanssipolitiikan heijastusvaikutukset ovat entistä voimakkaampia euroalueella. Jokaisen jäsenvaltion, jonka rahayksikkö on euro, olisi kuultava komissiota ja muita jäsenvaltioita, joiden rahayksikkö on euro, ennen kuin ne hyväksyvät mittavia finanssipolitiikan uudistussuunnitelmia, joilla voi olla heijastusvaikutuksia, jotta voitaisiin arvioida suunnitelmien mahdollisia vaikutuksia koko euroalueella. Niiden olisi pidettävä talousarviosuunnitelmiaan yhteistä etua koskevana asiana ja toimitettava ne komissiolle seurantatarkoituksissa ennen kuin suunnitelmat tulevat sitoviksi. Komissiolla olisi oltava valmiudet antaa tarvittaessa alustavia talousarviosuunnitelmia koskeva lausunto, joka jäsenvaltiota ja erityisesti budjettiviranomaisia kehotetaan ottamaan huomioon niiden hyväksyessä talousarviolainsäädäntöä. Tällaisella lausunnolla voidaan varmistaa, että EU:n antama julkisen talouden ohjeistus otetaan asianmukaisesti huomioon kansallisen talousarvion valmistelussa. Lausunnossa olisi erityisesti oltava arviointi siitä, noudatetaanko talousarviosuunnitelmissa riittävässä määrin suosituksia, jotka on annettu finanssipolitiikan eurooppalaisen ohjausjakson yhteydessä. Komission olisi oltava valmis esittelemään lausuntonsa kyseisen jäsenvaltion parlamentille tämän pyynnöstä. Se, missä määrin komission lausunto on otettu huomioon, olisi otettava osaksi arviointia, jonka seurauksena kyseinen jäsenvaltio päätetään ehtojen täyttyessä asettaa liiallisia alijäämiä koskevaan menettelyyn, jossa komission varhaisvaiheessa antaman ohjeistuksen noudattamatta jättäminen pitäisi katsoa raskauttavaksi seikaksi. Myös euroryhmän olisi keskusteltava talousarviotilanteesta ja -näkymistä euroalueella komission suunnitelmista laatiman kokonaisarvioinnin perusteella. (11) Jäsenvaltioita, joiden rahayksikkö on euro ja jotka ovat liiallisia alijäämiä koskevan menettelyn kohteena, olisi seurattava tiiviimmin sen varmistamiseksi, että liiallinen alijäämä korjataan kokonaisuudessaan ja riittävän ajoissa. Tiiviimmällä seurannalla olisi varmistettava, että mahdolliset poikkeamat liiallisen alijäämän korjaamista koskevista neuvoston suosituksista saadaan oikaistuiksi varhain. Seurannalla olisi täydennettävä asetuksen (EY) N:o 1467/97 säännöksiä. Tätä tiiviimpää seurantaa koskevat yksityiskohtaiset säännöt olisi porrastettava sen menettelyvaiheen mukaan, jonka kohteena jäsenvaltio on, perussopimuksen 126 artiklan mukaisesti. (12) Liiallisia alijäämiä koskevan menettelyn kohteena olevien jäsenvaltioiden tiiviimmässä seurannassa olisi oltava mahdollista todeta riskit, jotka kohdistuvat jäsenvaltion kykyyn noudattaa liiallisen alijäämän korjaamiselle asetettua määräaikaa. Jos tällaisia riskejä todetaan, komission olisi annettava tietyssä määräajassa toteutettavia toimenpiteitä koskeva suositus, joka olisi esitettävä kyseisen jäsenvaltion parlamentille tämän pyynnöstä. Tämän arvioinnin olisi mahdollistettava sellaisen kehityksen kääntäminen, joka vaarantaa liiallisen alijäämän korjaamisen asetettuun määräaikaan mennessä. Komission suosituksen noudattamista koskevan arvioinnin olisi oltava osa jatkuvaa arviointia, jolla komissio selvittää, onko jäsenvaltio toteuttanut tuloksellisia toimia liiallisen alijäämän korjaamiseksi. Tehdessään päätöstä siitä, onko liiallisen alijäämän korjaamiseksi toteutettu tuloksellisia toimia, neuvoston olisi otettava lähtökohdaksi myös se, onko jäsenvaltio noudattanut komission suositusta. (13) Unionin toimielinten, erityisesti Euroopan parlamentin, neuvoston ja komission, välisen vuoropuhelun parantamiseksi sekä avoimuuden ja vastuullisuuden lisäämisen varmistamiseksi Euroopan parlamentin toimivaltainen valiokunta voi tarjota komission suosituksen kohteena olevalle jäsenvaltiolle tilaisuuden osallistua näkemystenvaihtoon, OVAT HYVÄKSYNEET TÄMÄN ASETUKSEN: I luku Yleiset säännökset 1 artikla Kohde ja soveltamisala 1. Tässä asetuksessa vahvistetaan säännökset, joilla tehostetaan finanssipolitiikan seurantaa euroalueella (a) täydentämällä asetuksen (EY) N:o 1466/97 2 a artiklassa määriteltyä eurooppalaista ohjausjaksoa yhteisellä talousarvioaikataululla; (b) täydentämällä asetuksella (EY) N:o 1466/97 käyttöön otettua finanssipolitiikan monenvälistä valvontajärjestelmää seurantaa koskevilla lisävaatimuksilla, jotta voidaan varmistaa, että unionin talousarviosuositukset otetaan asianmukaisesti huomioon kansallisten talousarvioiden valmisteluissa; (c) täydentämällä perussopimuksen 126 artiklalla ja asetuksella (EY) N:o 1467/97 käyttöön otettua jäsenvaltioiden liiallisen alijäämän korjaamista koskevaa menettelyä liiallisia alijäämiä koskevan menettelyn kohteena olevan jäsenvaltion finanssipolitiikan tiiviimmällä seurannalla, jotta voidaan varmistaa, että liialliset alijäämät korjataan pysyvästi ja riittävän ajoissa. 2. Tätä asetusta sovelletaan jäsenvaltioihin, joiden rahayksikkö on euro. 2 artikla Määritelmät 1. Tässä asetuksessa tarkoitetaan (1) ’riippumattomalla finanssipoliittisella neuvostolla’ elintä, joka on toiminnallisesti riippumaton jäsenvaltion finanssipolitiikasta vastaavista viranomaisista, joiden tehtävänä on seurata kansallisten finanssipolitiikan sääntöjen täytäntöönpanoa; (2) ’riippumattomilla makrotalouden ennusteilla’ tarkoitetaan riippumattoman elimen tai elimen, joka on toiminnallisesti riippumaton jäsenvaltion finanssipolitiikasta vastaavista viranomaisista, laatimia makrotalouden ja/tai julkisen talouden ennusteita; (3) ’julkisen talouden keskipitkän aikavälin kehyksellä’ neuvoston direktiivin […/…] 2 artiklan e alakohdassa tarkoitettua julkisen talouden keskipitkän aikavälin kehystä; (4) ’vakausohjelmalla’ asetuksen (EY) N:o 1466/97 3 artiklassa tarkoitettua vakausohjelmaa; (5) ’julkisella’ ja ’alijäämällä’ näitä käsitteitä Euroopan unionista tehdyn sopimuksen ja SEUT-sopimuksen liitteenä olevan liiallisia alijäämiä koskevasta menettelystä tehdyn pöytäkirjan (N:o 12) 2 artiklassa tarkoitetussa merkityksessä. 2. Myös asetuksen (EY) N:o 2223/96 liitteessä A olevassa 2.70 kohdassa annettua julkisyhteisöjen ja julkisyhteisöjen alasektorin määritelmää sovelletaan. II luku Yhteiset talousarviosäännökset 3 artikla Yhteinen talousarvioaikataulu 1. Jäsenvaltioiden on julkistettava vuosittain keskipitkän aikavälin finanssipoliittiset suunnitelmansa riippumattomaan makrotalouden ennusteeseen perustuvan julkisen talouden keskipitkän aikavälin kehyksensä mukaisesti vakausohjelmiensa liitteinä viimeistään 15 päivänä huhtikuuta. 2. Julkisyhteisöjen talousarviolakiesitykset on julkistettava vuosittain viimeistään 15 päivänä lokakuuta yhdessä niiden riippumattomien makrotalouden ennusteiden kanssa, joihin ne perustuvat. 3. Julkisyhteisöjen talousarviolait on hyväksyttävä ja julkistettava vuosittain viimeistään 31 päivänä joulukuuta. 4 artikla Tasapainossa olevaa rahoitusasemaa ja riippumatonta finanssipoliittista neuvostoa koskevat säännöt 1. Jäsenvaltioiden on annettava tasapainossa olevaa rahoitusasemaa koskevat numeeriset finanssipoliittiset säännöt, joilla asetuksen (EY) N:o 1466/97 2 a artiklassa määritellyt julkistalouden keskipitkän aikavälin tavoitteet pannaan täytäntöön niiden kansallisissa talousarviomenettelyissä. Kyseisten sääntöjen on katettava kaikki julkisyhteisöt, ja niiden on oltava sitovia, mielellään perustuslain luonteisia. 2. Jäsenvaltioiden on perustettava riippumaton finanssipoliittinen neuvosto, joka seuraa 1 kohdassa tarkoitettujen kansallisten finanssipoliittisten sääntöjen täytäntöönpanoa. III luku Jäsenvaltioiden alustavien talousarviosuunnitelmien seuranta ja arviointi 5 artikla Seurantavaatimukset 1. Jäsenvaltioiden on toimitettava komissiolle ja euroryhmälle vuosittain tulevaa vuotta koskeva alustava talousarviosuunnitelma viimeistään 15 päivänä lokakuuta. 2. Alustava talousarviosuunnitelma on julkistettava samaan aikaan. 3. Alustavassa talousarviosuunnitelmassa on oltava seuraavat tulevaa vuotta koskevat tiedot: (a) julkisyhteisöjen tasapainossa olevaa rahoitusasemaa koskeva tavoite prosentteina suhteessa bruttokansantuotteeseen (BKT), jaoteltuna julkisyhteisöjen alasektoreiden mukaan; (b) olettamukseen julkisyhteisöjen tuloja ja menoja koskevan politiikan pysymisestä muuttumattomana perustuvat ennusteet prosentteina suhteessa BKT:hen ja tulojen ja menojen keskeiset erät; (c) julkisyhteisöjen tulo- ja menotavoitteet prosentteina suhteessa BKT:hen ja niiden keskeiset osatekijät ottaen huomioon ehdot ja perusteet, joiden mukaan määritetään julkisten menojen kasvu-ura, pois lukien harkinnanvaraiset toimenpiteet, asetuksen (EY) N:o 1466/97 5 artiklan 1 kohdan mukaisesti; (d) yksityiskohtainen kuvaus ja asianmukaisesti dokumentoitu määrällinen esitys toimenpiteistä, jotka on sisällytettävä tulevan vuoden talousarvioon c alakohdassa tarkoitettujen tavoitteiden ja b alakohdan mukaisten ennusteiden, jotka perustuvat olettamukseen politiikan pysymisestä muuttumattomana, välisen eron kattamiseksi. Kuvaus voi olla vähemmän yksityiskohtainen, kun on kyse toimenpiteistä, joiden talousarviovaikutukset arvioidaan alle 0,1 prosentiksi suhteessa BKT:hen. Erityistä huomiota on kiinnitettävä finanssipolitiikan uudistussuunnitelmiin, joilla on mahdollisia heijastusvaikutuksia muihin jäsenvaltioihin, joiden valuutta on euro; (e) keskeiset oletukset talouden arvioidusta kehityksestä sekä muista merkittävistä taloudellisista muuttujista, jotka vaikuttavat julkisen talouden tavoitteiden toteutumiseen. Näiden oletusten on perustuttava riippumattomaan makrotalouden kasvuennusteeseen; (f) tarvittaessa lisätiedot siitä, kuinka kyseiselle jäsenvaltiolle perussopimuksen 121 artiklan mukaisesti annettuja tämänhetkisiä julkista taloutta koskevia suosituksia aiotaan noudattaa. 4. Jos alustavassa talousarviosuunnitelmassa 3 kohdan a ja c alakohdan mukaisesti ilmoitetut julkisen talouden tavoitteet tai ennusteet, jotka perustuvat olettamukseen politiikan pysymisestä muuttumattomana, eroavat viimeisimmässä vakausohjelmassa ilmoitetuista tavoitteista tai ennusteista, erot on perusteltava asianmukaisesti. 5. Jos komissio havaitsee erityisen vakavia tapauksia, joissa vakaus- ja kasvusopimuksessa vahvistettuja finanssipolitiikan velvoitteita ei noudateta, se pyytää kahden viikon kuluessa alustavan talousarviosuunnitelman toimittamisesta kyseiseltä jäsenvaltiolta tarkistetun alustavan talousarviosuunnitelman. Tämä pyyntö on julkistettava. Edellä olevia 2–4 kohtaa sovelletaan vain tarkistettuun alustavaan talousarviosuunnitelmaan. 6. Komissio täsmentää 1 kohdassa tarkoitetun alustavan talousarviosuunnitelman sisällön. 6 artikla Alustavan talousarviosuunnitelman arviointi 1. Komissio antaa tarvittaessa 30 päivään marraskuuta mennessä lausunnon alustavasta talousarviosuunnitelmasta. 2. Komission lausunto on julkistettava, ja komissio esittelee sen kyseisen jäsenvaltion parlamentin pyynnöstä kyseiselle parlamentille. 3. Komissio laatii kokonaisarvioinnin julkisen talouden tilanteesta ja näkymistä koko euroalueella. Tämä arviointi on julkistettava. 4. Euroryhmä keskustelee lausunnoista, jotka komissio on antanut kansallisista talousarviosuunnitelmista, sekä julkisen talouden tilanteesta ja näkymistä koko euroalueella komission 3 kohdan mukaisesti laatiman kokonaisarvioinnin perusteella Arviointi on julkistettava. IV luku Liiallisen alijäämän korjaamisen varmistaminen 7 artikla Liiallisia alijäämiä koskevassa menettelyssä olevien jäsenvaltioiden tiiviimpi seuranta 1. Kun neuvosto päättää perussopimuksen 126 artiklan 6 kohdan mukaisesti, että jäsenvaltiossa on liiallinen alijäämä, kyseiseen jäsenvaltioon on sovellettava tämän artiklan 2–5 kohtaa, kunnes sen liiallisia alijäämiä koskeva menettely on kumottu. 2. Tiiviimmän seurannan kohteena olevan jäsenvaltion on viipymättä laadittava kattava arviointi talousarvion toteuttamisesta vuoden aikana julkisyhteisöjen ja julkisyhteisöjen alasektoreiden osalta. Arvioinnin on katettava myös julkisyhteisöjen omistuksessa oleviin yhteisöihin ja julkisia hankintoja koskeviin sopimuksiin liittyvät rahoitusriski siltä osin kuin ne saattavat myötävaikuttaa siihen, että kyseisessä jäsenvaltiossa on liiallinen alijäämä. Arvioinnin tulos on liitettävä asetuksen (EY) N:o 1467/97 3 artiklan 4 a kohdan tai 5 artiklan 1 a kohdan mukaisesti annettavaan selvitykseen liiallisen alijäämän korjaamiseksi toteutetuista toimista. 3. Jäsenvaltion on raportoitava säännöllisesti komissiolle sekä talous- ja rahoituskomitealle tai sen tätä tarkoitusta varten mahdollisesti nimittämälle alakomitealle julkisyhteisöjen ja näiden alasektoreiden osalta talousarvion toteuttamisesta vuoden aikana, sekä meno- että tulopuolella toteutettujen harkinnanvaraisten toimenpiteiden talousarviovaikutuksista, julkisista meno- ja tulotavoitteista sekä toteutetuista toimenpiteistä ja niiden toimenpiteiden luonteesta, jotka aiotaan toteuttaa tavoitteiden saavuttamiseksi. Selvitys on julkistettava. Komissio täsmentää tässä kohdassa tarkoitetun selvityksen sisällön. 4. Jos kyseiselle jäsenvaltiolle annetaan neuvoston suositus perussopimuksen 126 artiklan 7 kohdan mukaisesti, tämän artiklan 3 kohdan mukainen selvitys on annettava ensimmäistä kertaa kuuden kuukauden kuluttua asetuksen (EY) N:o 1467/97 3 artiklan 4 a kohdassa säädetyn ensimmäisen selvityksen antamisesta ja sen jälkeen kuuden kuukauden välein. 5. Jos kyseiselle jäsenvaltiolle esitetään neuvoston vaatimus perussopimuksen 126 artiklan 9 kohdan mukaisesti, tämän artiklan 3 kohdan mukaisessa selvityksessä on oltava myös tiedot erityisten neuvoston suositusten johdosta toteutetuista toimista. Selvitys on annettava ensimmäistä kertaa kolmen kuukauden kuluttua asetuksen (EY) N:o 1467/97 5 artiklan 1 a kohdassa säädetyn ensimmäisen selvityksen antamisesta ja sen jälkeen neljännesvuosittain. 6. Komission pyynnöstä ja sen asettamaan määräaikaan mennessä tiiviimmän seurannan kohteena olevan jäsenvaltion on (a) toteutettava kattava riippumaton julkisen talouden tilinpidon tarkastus, joka tehdään koordinoidusti yhdessä kansallisten ylinten tarkastuslaitosten kanssa ja jonka tarkoituksena on arvioida tämän julkisen talouden tilipidon luotettavuutta, kattavuutta ja tarkkuutta liiallisen alijäämän menettelyn kannalta, ja raportoitava tästä tarkastuksesta. Tässä yhteydessä komissio (Eurostat) arvioi kyseisen jäsenvaltion raportoimien tilastotietojen laadun asetuksen (EY) N:o 679/2010[3] mukaisesti. (b) annettava lisätietoja, joiden perusteella voidaan seurata edistymistä liiallisen alijäämän korjaamisessa. 8 artikla Jäsenvaltiot, joihin liittyy riski liiallisia alijäämiä koskevan menettelyn mukaisen velvoitteen noudattamatta jättämisestä 1. Arvioidessaan riskiä siitä, että perussopimuksen 126 artiklan 7 kohdan mukaisessa tämänhetkisessä neuvoston suosituksessa tai perussopimuksen 126 artiklan 9 kohdan mukaisessa neuvoston vaatimuksessa liiallisen alijäämän korjaamiselle vahvistettua määräaikaa ei noudateta, komissio laatii arviointinsa myös niiden selvitysten perusteella, jotka jäsenvaltiot antavat tämän asetuksen 7 artiklan 3 kohdan mukaisesti. 2. Havaitessaan riskejä siitä, että liiallisen alijäämän korjaamiselle asetettua määräaikaa ei noudateta, komissio antaa kyseiselle jäsenvaltiolle suosituksen lisätoimenpiteistä, joiden toteutusaikataulu on johdonmukainen 1 kohdassa tarkoitetun, liiallisen alijäämän korjaamiselle vahvistetun määräajan kanssa. Komission suositus on julkistettava, ja komissio esittelee sen kyseisen jäsenvaltion parlamentin pyynnöstä kyseiselle parlamentille. 3. Kyseisen jäsenvaltion on raportoitava komissiolle 2 kohdassa tarkoitetussa komission suosituksessa vahvistetussa aikataulussa toimenpiteistä, jotka jäsenvaltio on toteuttanut kyseisen suosituksen johdosta, antaessaan 7 artiklan 3 kohdassa säädettyjä selvityksiä. Selvityksessä on käsiteltävä kaikkien toteutettujen harkinnanvaraisten toimenpiteiden talousarviovaikutuksia, julkisia meno- ja tulotavoitteita, toteutettuja toimenpiteitä ja niiden toimenpiteiden luonnetta, jotka aiotaan toteuttaa tavoitteiden saavuttamiseksi, sekä komission suosituksen johdosta toteutettuja muita toimia. Selvitys on julkistettava. 4. Euroopan parlamentin toimivaltainen valiokunta voi tarjota 2 kohdan mukaisen komission suosituksen kohteena olevalle jäsenvaltiolle tilaisuuden osallistua asetuksen (EY) N:o 1467/97 2 a artiklan mukaiseen näkemystenvaihtoon. 5. Komissio arvioi 3 kohdassa tarkoitetun selvityksen perusteella, onko jäsenvaltio noudattanut 2 kohdan mukaisesti annettua suositusta. 9 artikla Vaikutukset liiallisia alijäämiä koskevaan menettelyyn 1. Se, missä määrin kyseinen jäsenvaltio on ottanut huomioon 6 artiklan 1 kohdassa tarkoitetun lausunnon, on otettava huomioon, kun (a) komissio laatii kertomusta perussopimuksen 126 artiklan 3 kohdan mukaisesti ja suosittaessaan korottoman talletuksen vaatimista asetuksen (EY) N:o XXX/2011 5 artiklan mukaisesti; (b) neuvosto päättää perussopimuksen 126 artiklan 6 kohdan mukaisesti, onko liiallinen alijäämä olemassa. 2. Tämän asetuksen 7 ja 8 artiklassa säädetty tiiviimpi seuranta on erottamaton osa asetuksen (EY) N:o 1467/97 10 artiklan 1 kohdassa säädettyä säännöllistä seurantaa, joka kohdistuu toimiin, joita kyseinen jäsenvaltio toteuttaa perussopimuksen 126 artiklan 7 kohdan mukaisesti annettujen suositusten tai perussopimuksen 126 artiklan 9 kohdan mukaisesti esitettyjen vaatimusten johdosta liiallisen alijäämän korjaamiseksi. 3. Selvittäessään, onko perussopimuksen 126 artiklan 7 kohdan mukaisesti annettujen suositusten tai perussopimuksen 126 artiklan 9 kohdan mukaisesti esitettyjen vaatimusten johdosta toteutettu tuloksellisia toimia, komissio ottaa huomioon tämän asetuksen 8 artiklan 5 kohdassa tarkoitetun arvioinnin ja suosittaa tarvittaessa neuvostolle mahdollisten päätösten tekemistä perussopimuksen 126 artiklan 8 tai 11 kohdan mukaisesti. 10 artikla Johdonmukaisuus rahoitusvakautensa osalta vakavissa vaikeuksissa olevien tai vakavien vaikeuksien uhasta kärsivien jäsenvaltioiden talous- ja finanssipolitiikan valvonnan vahvistamisesta euroalueella annetun asetuksen (EU) N:o XXX kanssa Asetuksen N:o XXX 6 artiklan mukaisen makrotalouden sopeutusohjelman kohteena oleviin jäsenvaltioihin ei sovelleta tämän asetuksen 5 ja 7 artiklaa. V luku Loppusäännökset 11 artikla Uudelleentarkastelu 1. Komissio julkaisee viimeistään [sama päivämäärä kuin seuraamuksia koskevan asetuksen 13 artiklassa] ja sen jälkeen joka viides vuosi kertomuksen tämän asetuksen soveltamisesta. Kertomuksessa arvioidaan muun muassa (a) tämän asetuksen tehoavuutta; (b) edistymistä jäsenvaltioiden talouspolitiikan tiiviimmän yhteensovittamisen ja niiden talouden suorituskyvyn jatkuvan lähentymisen turvaamisessa perussopimuksen mukaisesti. 2. Edellä 1 kohdassa tarkoitettuun kertomukseen liitetään tarvittaessa ehdotus tämän asetuksen muuttamiseksi. 3. Kertomus toimitetaan Euroopan parlamentille ja neuvostolle. 12 artikla Siirtymäsäännökset 1. Tätä asetusta sovelletaan jäsenvaltioihin, jotka ovat jo liiallisia alijäämiä koskevan menettelyn kohteena tämän asetuksen voimaantuloajankohtana. 2. Poiketen siitä, mitä 1 kohdassa säädetään, 7 artiklan 2 kohtaa ei sovelleta jäsenvaltioihin, joiden osalta neuvosto on jo päättänyt, että ne ovat toteuttaneet tuloksellisia toimia asetuksen (EY) N:o 1467/97 4 artiklan 2 kohdan ja 6 artiklan 1 kohdan mukaisesti. 3. Jäsenvaltioiden on noudatettava 4 artiklaa viimeistään [kuuden kuukauden kuluttua tämän asetuksen hyväksymisestä]. 13 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EYVL L 209, 2.8.1997, s. 1. [2] EYVL L 209, 2.8.1997, s. 6. [3] EUVL L 198, 30.7.2010, s. 1.